# ДОТООДЫН ЦЭРГИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛД ХИЙСЭН ЗАРДЛЫН ТООЦООНЫ ТАЙЛАН

Хууль тогтоомжийн тухай хуулийн 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4-т заасан аргачлалын дагуу тодорхойлно” гэж заасны дагуу хуулийн төсөл батлагдсанаар уг хуулийн үйлчлэх хүрээнд хамаарах иргэн, хуулийн этгээд, төрийн байгууллагын үйл ажиллагаанд үүсэх зардлыг Монгол Улсын Засгийн газрын 2016 оны 59 дүгээр тогтоолын дөрөвдүгээр хавсралтаар батлагдсан “Хууль тогтоомжийн төслийг хэрэгжүүлэхтэй холбогдон гарах зардлын тооцоог хийх аргачлал” /цаашид “Аргачлал” гэх/-ыг баримтлан зардлын тооцоог хийхийг зорилоо.

Дотоодын цэргийн алба хаагчдын ажил үүргээ гүйцэтгэх нөхцөлийг сайжруулах зорилгоор Цагдаагийн албаны тухай хуулийн 59 дүгээр зүйлийн 59.1.4 дэх хэсэгт заасан “Хот, суурин дотор такси үйлчилгээнээс бусад нийтийн тээврийн хэрэгслээр үнэ төлбөргүй зорчих;” гэж, 89 дүгээр зүйлийн 89.2 дахь хэсэгт заасан “Аймгийн төвөөс бусад суманд тасралтгүй ажиллаж байгаа цагдаагийн алба хаагчид 30 сарын үндсэн цалинтай тэнцэх хэмжээний мөнгөн урамшлыг 5 жил тутам олгох бөгөөд мөнгөн урамшил олгох журмыг Засгийн газар батална.” гэж, бусад төрийн цэргийн болон хууль сахиулах байгууллагын алба хаагчдын нэгэн адил алба хаасан хугацааг тооцохдоо ажилласан 1 жилийг 1 жил 3 сараар тооцохоор заасан нийгмийн баталгааг Дотоодын цэргийн алба хаагчид нэгэн адил эдлүүлэх зохицуулалтыг бий болгох асуудлыг оруулж байгаа болно.

Дотоодын цэргийн анги, байгууллагын нийт бие бүрэлдэхүүний **76.1** хувь нь Улаанбаатар хотод, **23.9** хувь нь орон нутагт суурьшин амьдарч, ажиллаж байгаа бөгөөд **69.8** хувийг 18-35 насны, **23.7** хувийг 36-45 насны, **6.3** хувийг 46-аас дээш насны алба хаагчид тус тус эзлэж, 2022 онд нийт **18** алба хаагч цэргийн байнгын тэтгэвэр тогтоолгохоор ЦЕГ-ын нэгдсэн захиалгад тусгуулсан байгаа бөгөөд ажилласан жилийн тооцох зохицуулалт өөрчлөлт оруулсанаар улсын төсөвт ачаалал үүсэхгүй болно.

Түүнчлэн нийтийн тээврийн хэрэгсэлээр үнэ төлбөргүй зорчихийг нэмэхээр тусгасан зохицуулалттай холбогдуулан Улаанбаатар хотод амьдарч, ажиллаж байгаа нийт алба хаагчдын **78.9** хувь нь улсын онц чухал объектыг хамгаалах болон ачаа тээшийг тээврийн замд харгалзан хүргэх чиг үүргийг гүйцэтгэж, **21.1** хувь нь анги, байгууллагын удирдлагын штаб /удирдлага, зохион байгуулалт, төлөвлөлт, хүний нөөц, сургалт, соёл хүмүүжил, дотоод хяналт-шалгалт, ар тал, хангалт үйлчилгээ, санхүүгийн чиглэлээр/-т ажиллаж, 1.5 хувь нь албаны автомашин хэрэглэдэг, 1.9 хувь нь анги, байгууллагын ойролцоо гэр, орон сууцтай, 26.4 хувь нь **1**, 52.1 хувь нь **2**, 17.3 хувь нь **3**, 0.6 хувь нь **4** чиглэлд тус тус нийтийн тээврийн хэрэгслээр зорчин ажилдаа ирж, буцдаг бөгөөд алба хаагчдын унааны мөнгөнд жилдээ **100.0 орчим** сая төгрөгийг зарцуулж байна.

Мөн “Аймгийн төвөөс бусад суманд тасралтгүй ажиллаж байгаа Дотоодын цэргийн алба хаагчид 30 сарын үндсэн цалинтай тэнцэх хэмжээний мөнгөн урамшлыг 5 жил тутам олгох бөгөөд мөнгөн урамшил олгох журмыг Засгийн газар батална.” гэж нэмэхээр тусгасан зохицуулалттай холбогдуулан суманд үүрэг гүйцэтгэж байгаа алба хаагчид нь 2022 онд 648.892.680, 2023 онд 46.031.160, 2024 онд 61.324.290, 2025 онд 67.732.260 төгрөгийн урамшуулал олгохоор байна.

Иймд Дотоодын цэргийн тухай хуульд нэмэлт, өөрчлөлт оруулах тухай хуулийн төсөл батлагдсанаар зардал үүсгэгч этгээд болох иргэн, хуулийн этгээд, төрийн байгууллагад шинээр чиг үүрэг бий болгоогүй, нэмэлт зардал бий болгохоор зохицуулалт байхгүй тул хуулийн төслийг хэрэгжүүлэхтэй холбогдон гарах зардлын тооцооллыг хийх шаардлагагүй гэж үзсэн болно.

---o0o---